“กัลฟ์ เอ็นเนอร์จีฯ” เนื้อหอม! STEC อัดเงิน 1.8 พันลบ.จองซื้อหุ้น IPO
“กัลฟ์ เอ็นเนอร์จีฯ” เนื้อหอม! STEC ทุ่ม 1.8 พันลบ.จองซื้อหุ้น IPO คิดเป็นสัดส่วน 1.88%
17 พ.ย. 2560

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)  หรือ STEC ระบุว่า ที่ประชุมคณะกรรมการบริหารของ บริษัท เมื่อวันที่ 15 พฤศจิกายน 2560 ได้มีมติอนุมัติให้บริษัทฯเข้าลงทุนโดยการจองซื้อหุ้นสามัญที่ออกใหม่เพื่อเสนอขายให้แก่ประชาชนเป็นการทั่วไปครั้งแรก (หุ้นฯ) ของ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULFภายในวันที่ 17 พฤศจิกายน 2560
โดย STEC ได้เข้าซื้อหุ้นประมาณร้อยละ 1.88 ของจำนวนหุ้นสามัญที่ออกและชำระแล้วทั้งหมดของบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) วงเงิน 1,800 ล้านบาท
สำหรับผลประโยชน์ที่คาดว่าจะได้รับบริษัทฯ จะเข้าลงทุนโดยคาดหวังผลประโยชน์ที่จะได้รับจากมูลค่าหุ้นที่อาจจะเพิ่มขึ้นในอนาคต และ/หรือผลประโยชน์ตอบแทนจากเงินปันผลที่จะได้รับจากบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) ซึ่งจะเป็นการเพิ่มรายได้ให้แก่บริษัทฯ นอกเหนือจากรายได้จากธุรกิจหลักของบริษัทฯ
โดยบริษัทฯ จะใช้แหล่งเงินทุนจาก การจัดสรรเงินส่วนเกินจากเงินทุนหมุนเวียนภายในบริษัทฯ เพื่อให้เกิดประโยชน์สูงสุด ซึ่งการลงทุนดังกล่าวจะไม่ส่งผลกระทบต่อการดำเนินกิจการของบริษัทฯ
อนึ่งกัลฟ์ เอ็นเนอร์จี ดีเวลลอปเมนท์ ประกอบธุรกิจโดยการถือหุ้นในบริษัทอื่น (Holding Company) ที่ประกอบธุรกิจหลักด้านการผลิตและจำหน่ายไฟฟ้า ไอน้ำ และน้ำเย็นและธุรกิจอื่นๆ ที่เกี่ยวข้อง รวมถึงเป็นหนึ่งในผู้ประกอบธุรกิจผลิตและจำหน่ายไฟฟ้าภาคเอกชนรายใหญ่ (IPP) ของประเทศไทย
โดยได้ทำการเปิดให้นักลงทุนจองซื้อหุ้นสามัญเพิ่มทุนให้กับประชาชนครั้งแรก (IPO) ของ GULF ในช่วงระหว่างวันที่ 17, 20-21 พ.ย.60 จำนวนไม่เกิน 533.30 ล้านหุ้น โดยมีช่วงราคา IPO ที่ 40-45 บาท/หุ้น ซึ่งจะมีการประกาศราคาเสนอขายสุดท้ายในวันที่ 22 พ.ย 60 และคาดว่าจะเข้าซื้อขายในตลาดหลักทรัพย์ (SET) วันที่ 6 ธ.ค.60
ทั้งนี้ภายหลังจากการเสนอขายหุ้นทั้งหมดในครั้งนี้ บริษัทจะมีทุนชำระแล้วทั้งสิ้นไม่เกิน 10,666.50 ล้านบาท แบ่งออกเป็นหุ้นสามัญ จำนวน 2,133.30 ล้านหุ้น มูลค่าที่ตราไว้ (ราคาพาร์) 5 บาทต่อหุ้น
โดยมีบริษัท หลักทรัพย์ กสิกรไทย จำกัด (มหาชน) ,ธนาคารไทยพาณิชย์ จำกัด (มหาชน) และบริษัท หลักทรัพย์บัวหลวง จำกัด (มหาชน) เป็นที่ปรึกษาทางการเงิน